**Уведомление за стартиране на производство по издаване на заповед на министъра на земеделието за въвеждане на забрана за любителски риболов в язовир „Панчарево“ за срок от една година**

Съгласно разпоредбите на чл. 30, ал. 3, т. 1 от Закона за рибарството и аквакултурите (ЗРА) министърът на земеделието съгласувано с министъра на околната среда и водите определя временни забрани за стопански и любителски риболов във водни обекти по чл. 3, ал. 1, т. 1 и 2 от ЗРА или отделни зони от тях с цел опазване на популациите от риба и други водни организми.

Във връзка с гореизложеното и на основание чл. 66 и следващите от Административнопроцесуалния кодекс Ви уведомявам за стартиране на производство по издаване на общ административен акт (заповед) на министъра на земеделието за въвеждане на забрана за любителски риболов в язовир „Панчарево“ за срок от една година. Въвеждането на временно ограничение за риболов ще намали натиска от любителския риболов върху рибните популации в язовира, и е една от мерките, които ще спомогнат за подобряване на екологичното състояние на водоема.

Уведомявам Ви, че може да участвате в производството, като всички писмени предложения и възражения по проекта на административен акт следва да бъдат изпращани в едномесечен срок от датата на публикуване до Министерство на земеделието на адрес: гр. София 1040, бул. Христо Ботев № 55 или на следния електронен адрес: opor@mzh.government.bg

****

РЕПУБЛИКА БЪЛГАРИЯ

**Заместник-министър на земеделието**

 **ОДОБРЯВАМ:**

**ДО**

**МИНИСТЪРА НА ЗЕМЕДЕЛИЕТО**

**ЯВОР ГЕЧЕВ**

**Д О К Л А Д**

**от Георги Събев – заместник-министър на земеделието**

**Относно**: Въвеждане на забрана за любителски риболов в язовир „Панчарево“

**УВАЖАЕМИ ГОСПОДИН МИНИСТЪР,**

Язовир „Панчарево“ е изкуствен воден обект, публична държавна собственост, включен в списъка на комплексните и значими язовири по приложение № 1 към чл. 13, т. 1 от Закона за водите и е предоставен за управление на Министерство на земеделието, а функциите на оператор на язовира са възложени на „Напоителни системи“ ЕАД. Язовирът е построен с цел напояване и служи за изравнител на язовир „Искър“. Освен това се ползва като база за развитието на гребни спортове, любителски риболов и за развлекателни цели. Водоемът е определен за любителски риболов в рибностопанско отношение съгласно приложение № 1 на Наредба № 37 от 2008 г. за ползването на язовирите – държавна собственост, в рибностопанско отношение и правилата за извършване на стопански, любителски риболов и аквакултури в обектите държавна собственост по чл. 3, ал. 1 от Закона за рибарството и аквакултурите (ЗРА) (обн. ДВ, бр. 100 от 2008 г.).

В Плана за управление на речния басейн за периода 2016-2021 г. на Басейнова дирекция „Дунавски район“, язовир „Панчарево“ е оценен с умерен екологичен потенциал и добро химично състояние. Водното тяло не е планирано за наблюдение по физикохимични показатели, специфични замърсители и приоритетни вещества за периода 2018-2019 година.

Съгласно предоставена информация от „Югозападно държавно предприятие“ ДП Благоевград (писмо с рег. № 70-6698/01.12.2022 г. в Министерство на земеделието, приложение № 1) и във връзка с реализиране на работен проект са предприети действия за почистване на чашата на язовир „Панчарево“ от наносни отложения. Натрупването на наноси води до промени в химичното състояние на повърхностните води, развиват се процеси на заблатяване, разраства се подводната растителност и се намалява полезния обем и водната площ. В изпълнение на препоръките от проекта на 11 ноември 2022 г. е извършено зарибяване на водоема с растителноядни видове риби от семейство Шаранови (бял амур и толстолоб). Зарибяването е извършено съгласно изискванията на националното законодателство и е съставен протокол за зарибяване (приложение № 2). Едно от най-ценните качества на зарибените видове, в стопанско отношение е, че могат да се използват за биологична борба с обрастването с растителност в стоящите водоеми - язовири, езера, блата, напоителни и отводнителни канали. Повишаването на популацията от тези видове в язовира, чрез целенасочено зарибяване, се очаква да има положително влияние върху общото му екологично състоянието. Следва да се има предвид, че тези усилия ще имат много по-добър ефект, ако зарибените рибки се опазят докато укрепнат достатъчно, че да могат да окажат дълготрайно положително въздействие.

В тази връзка е и мотивираното предложение от „Югозападно държавно предприятие“ ДП Благоевград за въвеждане на забрана за риболов за период от една година в язовир „Панчарево“.

Използването на водите и прилежащите площи на язовира с цел реализиране на спортни и рекреационни дейности, туризъм, екскурзии, обучения и други дейности оказват значително въздействие и върху състоянието на рибните запаси във водния обект. Обемът на уловите от любителски риболов е фактор, които пряко влияе върху състоянието на рибните запаси. Следва да се има предвид и обстоятелството, че през последните 10 години, язовир Панчарево редовно е включван в списъка на определените водоеми, в които любителският риболов е разрешен дори през ежегодната забрана в размножителния период на рибите и другите водни организми, съгласно чл. 32, ал. 4 от ЗРА.

**УВАЖАЕМИ ГОСПОДИН МИНИСТЪР,**

Предвид гореизложеното и с цел опазване на рибните популации, предлагам да бъде издаден общ административен акт (заповед) за въвеждане на забрана за извършване на любителски риболов в язовир „Панчарево“ за период от 1 (една) година.

В чл. 30, ал. 3, т. 1 от ЗРА е предвидена възможност министърът на земеделието съгласувано с министъра на околната среда и водите да определи временни забрани за стопански и любителски риболов във водни обекти по чл. 3, ал. 1, т. 1 и 2 от ЗРА или отделни зони от тях за опазване на популациите от риба и други водни организми.

В тази връзка моля за Вашето одобрение, да бъде стартирана процедура по чл. 66 и следващите от Административнопроцесуалния кодекс за издаване на общ административен акт (заповед), като проектът на заповед бъде публикуван за публично обсъждане на интернет страницата на МЗм, с цел осигуряване на възможност за информиране на всички заинтересовани лица.

**ПРИЛОЖЕНИЯ:**

1.Писмо с рег. № 70-6698/01.12.2022 г. от „Югозападно държавно предприятие“ ДП Благоевград;

2. Протокол за зарибяване от 11.11.2022 г. и Декларация за произход;

3. Проект на заповед.

**С уважение,**



РЕПУБЛИКА БЪЛГАРИЯ

Министър на земеделието

**ПРОЕКТ**

**З А П О В Е Д**

На основание чл. 25, ал. 4 от Закона за администрацията, чл. 30, ал. 3, т. 1 от Закона за рибарството и аквакултурите (ЗРА), във връзка със съгласувателно писмо с изх. №………………/…………….. на Министерство на околната среда и водите, одобрен доклад с рег. №…………/…………. на Георги Събев- заместник-министър на земеделието и възникнала необходимост от опазване на рибните популации

**Н А Р Е Ж Д А М:**

1. Забранява се извършването на любителски риболов в язовир „Панчарево“.

2. Забраната се въвежда за срок от 1 (една) година, считано от датата на издаване на настоящата заповед.

Заповедта подлежи на обжалване по реда на Административнопроцесуалния кодекс в едномесечен срок от съобщението за издаването ѝ или в 14-дневен срок от отделните съобщения до лицата, участвали в производството пред административния орган.

Заповедта да се публикува на електронните страници на Министерството на земеделието и Изпълнителна агенция по рибарство и аквакултури.

Контрол по изпълнение на заповедта възлагам на изпълнителния директор на Изпълнителна агенция по рибарство и аквакултури.

Заповедта да се съобщи на съответните длъжностни лица за сведение и изпълнение.